Document ID: /roh_data/filtered/fineweb-2-filterrobots_roh.jsonl.gz/20999

«Quellas stailas, quai è super bel d’avair e quellas na vul ins betg perder.» En la documentaziun «Gourmet – tarlischur e sgarschur» raquintan trais cuschinierAs rumantschAs da renum da lur experientschas. Tge che las stailas ed ils puncts portan, quant impurtantas che quellas valitaziuns èn per ils cuschiniers e las cuschinieras e tge varts negativas ch’i dat.
Cun trais stailas da Michelin e 19 puncts da Gault Millau tutga Andreas Caminada en la Tumleastga tar ils megliers. Ma en cuschina è el pauc, e sche, lura oravant tut per lavurar vi da novas creaziuns. Uschiglio è el manager ed ha tut ils fils enta maun. Dario Cadonau ha ina staila e 17 puncts. L’Engiadinais ha gugent tut sut controlla, el è da la damaun enfin la saira al lieu e sch’i fa da basegn porta el era las valischs dals osps. In onn suenter che Flurina e Michael Häsch-Maissen han surpiglià l’ustaria, han els survegnì 13 puncts. Quels han procurà per sentiments maschedads tar ils gastronoms da Mustér. Ils guids – Micheline e Gault Millau èn las pli impurtantas premiaziuns en la scena da gourmet. Per ils cuschiniers e las cuschinieras pon quellas valitaziuns decider sur da success e carrieras,a cun quellas creschan dentant er il squitsch e las spetgas da tuttas varts. In film da Manuela Morgenthaler